text: I X.
  Hujus autem curae ergo, Tribuni decretis ac legibus Consulum Senatorumque intercedendi invictam habent potestatem. Tullius eodem, quem diximus, loco: Quodque ii prohibeßint, ratum esto. Ea propter primis temporibus cum curiam iis intrare non esset concessum, positis ante valvas subselliis, & tandem in curiam admissi, decreta Patrum vocabant sub examen, ut quae ex iis minus probâssent, rata esse non sinerent, &, solenni verbo, vetarent. Quare ille apud Livium Lib. vi. Faxo ego, ne juvet vox ista, VETO, qua nunc concinentes Collegas nostros tam laeti auditis. Si verò placuisse, T. litterâ Senatusconsultis subseriptâ assensum suum testabantur. Addidi, invictam potestatem, quia neque Consulibus, neque Senatui, neque alii cuipiam ei licebat obluctari.